**Suuri kurpitsa** (engl. *The Great Pumpkin*) on Charles M. Schulzin luomassa *Tenavat*-sarjakuvassa kuvitteellinen olento, jonka olemassaoloon ainoastaan Eppu uskoo. Epun mukaan Suuri kurpitsa nousee halloween-yönä "kaikkein vilpittömimmästä" kurpitsapenkistä ja lentää ympäriinsä jakaen lahjoja lapsille. Hahmo on yhdistelmä joulupukkia ja amerikkalaiseen halloween-perinteeseen liittyviä kurpitsalyhtyjä.

Eppu viettää joka vuosi halloween-yön läheisessä kurpitsamaassa odottaen Suuren kurpitsan saapumista, mitä ei koskaan tapahdu. Eppu on tosin useita kertoja erehtynyt luulemaan jotain kurpitsamaalla näkemäänsä vierasta kohdetta Suureksi kurpitsaksi. Vaikka Suuri kurpitsa ei koskaan näyttäydy, Eppu säilyttää uskonsa siihen tai menettää sen korkeintaan lyhytaikaisesti. Muut pitävät häntä yleensä hulluna. Toisinaan Eppu on saanut muita houkuteltua seurakseen kurpitsamaalle, mutta muut eivät ole vaikuttaneet uskovan tosissaan Suureen kurpitsaan, paitsi Salli ensimmäisellä kerralla ja Piparminttu-Pipsa muutamassa tarinassa. Eppu ryhtyy yleensä aina halloweenin lähestyessä levittämään sanaa Suuresta kurpitsasta välittämättä naurunalaiseksi joutumisesta. Myöhäisemmissä stripeissä hän jopa kiertää ovelta ovelle jakamassa esitteitä. Hän myös lähettää kirjeitä Suurelle kurpitsalle samaan tapaan kuin lapset kirjoittavat joulupukille. Eppu itse vakuuttaa, että Suuri kurpitsa ei liity mitenkään joulupukkiin, johon hän myös uskoo.

Suuri kurpitsa mainittiin *Tenavissa* ensimmäisen kerran 26. lokakuuta 1959, ja siitä tuli sittemmin joka vuosi toistunut vakiovitsi. Koska Schulz käsitteli sarjassa paljon uskontoon liittyneitä kysymyksiä, myös Suuri kurpitsa on tulkittu uskonnon vertauskuvaksi. Kun Schulz sai vuonna 1965 lukijakirjeen, jossa valitettiin Suuren kurpitsan olevan pyhäinhäväistys, hän vastasi olevansa samaa mieltä ja että hänen tarkoituksenaan oli itse asiassa vain osoittaa joulupukin olevan täsmälleen samaa. Schulz mainitsi myös eräässä haastattelussa, että Suuri kurpitsa oli tarkoitettu parodiaksi joulunvietosta ja joulupukista. Varsinkin sarjan loppuvuosina Epun tapa levittää sanaa Suuresta kurpitsasta alkoi kuitenkin yhä lähemmin muistuttaa kristillisten herätysliikkeiden toimintaa.

Epun usko suureen kurpitsaan on keskeinen juoniaihe *Tenavat*-animaatioissa *Se on suuri kurpitsa, Jaska Jokunen* (*It's the Great Pumpkin, Charlie Brown*, 1966) ja *Sinua ei valittu, Jaska Jokunen* (*You're Not Elected, Charlie Brown*, 1972).

Nimen käyttö muualla
--------------------

Filosofi Alvin Plantinga on käyttänyt nimitystä "Suuri kurpitsa -vastaväite" teististä filosofiaa vastaan suunnatuista argumenteista, joissa vedotaan siihen, että samoilla perusteilla joilla uskoa Jumalaan väitetään perususkomukseksi, voisi perususkomukseksi väittää myös uskoa mihin tahansa keksittyyn olentoon, kuten Suureen kurpitsaan.

Suomalainen sarjakuvaseura ja -julkaisija Suuri kurpitsa sekä sen samanniminen lehti on nimetty *Tenavien* hahmon mukaan.

Vuonna 2015 yllättäen havaittu, pyhäinpäivän aikoihin maapallon ohittanut asteroidi 2015 TB145 sai useita halloweeniin viittavia lempinimiä, joista yksi oli "Suuri kurpitsa".

Lähteet
-------

1. ↑  *Celebrating Peanuts 60 years*, s. 4, 102. Andrews McMeel Publishing, Kansas City 2009.
2. ↑  Neffinger, Veronica: ‘It’s the Great Pumpkin, Charlie Brown’ is a Metaphor for Faith *Faith - Halloween*.  1.11.2017. Christian Headlines. Viitattu 17.11.2018. (englanniksi)
3. ↑  David Michaelis: Schulz and Peanuts: A Biography (pehmeäkantinen laitos), s. 353–354, 371. Harper Perennial, New York 2008.
4. ↑  *Celebrating Peanuts 60 years*, s. 102.
5. ↑  Cavna, Michael: Why ‘It’s the Great Pumpkin, Charlie Brown’ is the greatest ‘Peanuts’ visual achievement *Comic Riffs*.  19.10.2016. The Washington Post. Viitattu 17.11.2018. (englanniksi)
6. ↑  Keith Parsons: Muutamia viimeaikaisia teistisiä argumentteja, s. 168 teoksessa *Ateismi* (toim. Michael Martin). Vastapaino, Tampere 2010. Alkuteos *The Cambridge Companion to Atheism*, Cambridge University Press 2007.
7. ↑  Peoples, Glenn: The Great Pumpkin Objection  20.6.2010. Right Reason. Viitattu 17.11.2018. (englanniksi)
8. ↑  Eakin, Emily: So God's Really in the Details? *Arts*.  11.5.2002. The New York Times. Viitattu 17.11.2018. (englanniksi)
9. ↑  Suuri kurpitsa kronologisesti Suuri kurpitsa.  Arkistoitu 18.11.2018. Viitattu 17.11.2018. (englanniksi)
10. ↑  Anna-Liisa Kauhanen: "Aave"-asteroidi ohittaa Maan pyhäinpäivänä (Arkistoitu – Internet Archive) Helsingin Sanomat 29.10.2015. Viitattu 27.4.2016.
11. ↑  Knapton, Sarah: Halloween 'great pumpkin' asteroid will miss Earth, European Space Agency confirms *News - Space*.  28.10.2015. The Telegraph. Viitattu 17.11.2018. (englanniksi)

  

Tenavat

|  |  |
| --- | --- |
| Henkilöitä | Charles M. Schulz • Bill Meléndez • Vince Guaraldi • Lee Mendelson • Robert L. Short |
| Hahmot | Luettelo Tenavien hahmoista • Jaska Jokunen • Ressu • Tellu • Eppu • Amadeus • Salli • Piparminttu-Pipsa • Maisa • Kaustinen • Sami • Rapa-Ripa • Lippe • Kielo • Pave • Kutri • Toisto • Pieni punatukkainen tyttö • Suuri kurpitsa |
| Animaatiot | Luettelo Tenavat-animaatioista • *Jaska Jokusen joulu* (1965) • *Eläköön, Jaska Jokunen!* (1969) • *Ressu lähtee maailmalle* (1972) • *Kisa on kova, Jaska Jokunen* (1977) • *Hyvää matkaa Jaska Jokunen* (1980) • *Tenavat-elokuva* (2015) |
| Muuta | *Li’l Folks* • *You’re A Good Man, Charlie Brown* |